เลื่อนเคาะจ่ายเงินเกษตรกร5พัน
"อุตตม" ยกเลิกด่วนประชุมแจกเงินเกษตรกร หลังกลุ่มคนอกหัก 5 พันบาท บุกคลังประท้วงไม่เลิก
14 เม.ย. 2563

รายงานจากการกระทรวงการคลัง นายอุตตม สาวนายน รมว.คลัง ได้สั่งยกเลิกการประชุมมาตรการช่วยเหลือภาคเกษตร อย่างกะทันหัน จากเดิมที่จะมีการประชุมในเวลา 14.30 น. ที่กระทรวงการคลัง โดย รมว.คลัง เป็นประธาน และมีปลัดกระทรวงการคลัง ปลัดกระทรวงเกษตรและสหกรณ์การเกษตร ผู้อำนายการสำนักงานเศรษฐกิจการคลัง (สศค.) และ ผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เข้านร่วมประชุม
สาเหตุการยกเลิกประชุม เนื่องจากมีประชาชนที่ลงทะเบียนขอรับเงินเยียวยา 5,000 บาท และยังไม่ผ่านการพิจารณา ได้เดินทางมารวมตัวที่กระทรวงการคลังจำนวนมาก เพื่อขอให้กระทรวงการคลังชี้แจงเหตุผลและทำการจ่ายเงินช่วยเหลือเป็นการเร่งด่วน
ทั้งนี้ การประชุมช่วยเหลือเกษตรกร ได้มีการประชุมกันเมื่อสัปดาห์ที่ผ่านมา 2 ครั้งแล้ว และนัดประชุมกันอีกครั้งในวันนี้เพื่อสรุปจำนวนเกษตรกรที่จะได้รับเงินช่วยมีจำนวนเท่าใด เพราะมีตัวเลขการลงทะเบียนหลายที่มีเกษตรกรที่ลงทะเบียน 8-12 ล้านครัวเรือน
นอกจากนี้ ตามกำหนดที่ประชุมจะหารือจำนวนเงินที่จ่ายช่วยเหลือให้กับเกษตรกรเป็นครัวเรือนละ 15,000 บาท และพิจารณาการจ่ายเงินว่าจะจ่ายครั้งเดียว หรือ จ่ายเดือนละ 5,000 บาท เป็นเวลา 3 เดือน เหมือนกับผู้มีอาชีพอิสระที่ตอนนี้มีคนมาลงทะเบียนรับเงินกว่า 27 ล้านคน
การยกเลิกการประชุมช่วยเหลือเกษตรกรดังกล่าว ทำให้คลังไม่สามารถสรุปรายละเอียดการจ่ายเงินเยียวยาเกษตรกร ให้คณะรัฐมนตรี (ครม.) เห็นชอบในการประชุมวันที่ 15 เม.ย. นี้
นอกจากนี้ นายอุตตม ยังสั่งยกเลิกการประชุมเรื่องการประชาสัมพันธ์การจ่ายเงินเยียวยาให้ผู้ประกอบอาชีพอิสระ 5,000 บาท เป็นเวลา 3 เดือน ซึ่งเดิมจะประชุมในเวลา 13.30 น. โดยมี รมว. คลังเป็นประธาน มีปลัดกระทรวงการคลัง ผู้อำนวยการสำนักงานเศรษฐกิจการคลัง (สศค.) และผู้บริหารระดับสูง 3 แบงก์รัฐ ได้แก่ ธนาคารกรุงไทย ธนาคารออมสิน และ ธ.ก.ส. เข้าร่วมประชุม




ทั้งนี้ในช่วงบ่ายยังมีประชาชนลงทะเบียนขอรับเงิน 5,000 บาท และยังไม่ผ่านการพิจารณา เดินทางมาเรียกร้องขอคำชี้แจงจากกระทรวงการคลังต่อเนื่อง จนเกิดความวุ่นวาย เพราะประชาชนต้องการคำตอบว่าทำไมไม่ได้เงิน และจะทำอย่างไรให้ได้เงินให้เร็วที่สุด เพราะตอนนี้ได้รับความเดือนร้อนประกอบอาชีพไม่ได้ รายได้ไม่เพียงพอต่อการยังชีพ